Edmond Francis Prendergast

**Edmond Francis Prendergast** (født 3. mai 1843 i Clonmel i Irland i Storbritannia og Irland, død 26. februar 1918 i Philadelphia i USA) var en irskfødt amerikansk katolsk prelat som var erkebiskop av Philadelphia årene 1911-1918.
## Liv og virke
### Bakgrunn
Han ble født i County Tipperary av Lawrence Prendergast og hans hustru Joanna *neé* Carew. Tre av onklene hans og to brødre var også prester, og to søstre ble nonner. I 1859 dro han til USA etter invitasjon fra en slektning. Der ble han uteksaminert fra seminaret til *St. Charles Borromeo* i Philadelphia. 
### Prest
Han ble ordinert til prest den 17. november 1865 av biskop James Frederick Wood. Han viet de følgende tiårene til pastoralt arbeid, og var blant annet sogneprest i Bristol, Allentown og menigheten *St. Malachy* i Philadelphia (1874-1811). I 1895 ble han utnevnt til generalvikar i erkebispedømmet Philadelphia.

### Hjelpebiskop i Philadelphia
Den 5. desember 1896 ble han utnevnt til den første hjelpebiskop for Philadelphia med titulærtsete *Sicilium*. Han ble bispeviet av sin daværende overordnede, erkebiskop Patrick John Ryan, også han født i County Tipperary. Medkonsekrerende var biskop John Frederick Ignatius Horstmann i Cleveland, og koadjutorbiskop Michael John Hoban av Scranton.

Han fortsatte å tjene som generalvikar og pastor i *St. Malachy's*. I tillegg ledet han erkebispedømmets byggekomité. Siden 1911, etter erkebiskop Ryans død, styrte han erkebispedømmet som apostolisk administrator.

### Erkebiskop av Philadelphia
Kort tid etter, den 27. mai 1911, utnevnte pave Pius X ham til erkebiskop av Philadelphia. 

Hans administrasjon var preget av veksten av nye menigheter og menighetsskoler, og han etablerte et hjem for rekonvalesenter og lammede barn. På grunn av sin høye alder (68 år) mottok han John Joseph McCort som hjelpbiskop i 1912. I løpet av sin bispetid var han kjent som en en mesterlig byggherre og et eiendomsmeglergeni. Han økte antallet menigheter og sogneskoler for det store antallet italienske og østeuropeiske innvandrere i Philadelphia.

I 1913 åpnet han *Archbishop Memorial Institute for the Deaf*. Han grunnla *Saint Francis Country Home for Convalescents* og i 1916 etablerte han *Saint Edmond's Home* for å dekke behovene til barn som var rammet av polioepidemien. I 1917 grunnla han *St. Vincent's Orphanage*, som senere skulle bli *Archbishop Prendergast High School*.

Prester og lekfolk verdsatte ham som en venn og en omsorgsfull far. Han ble gravlagt i krypten i katedralen. *Drexel Hill High School* ble oppkalt etter ham.

Erkebiskop Prendergast døde 74 år gammel i sin bisperesidens den 26. februar 1918.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Kardinal Enrico Enríquez (1701-1756) *1743
* Erkebiskop Manuel Quintano Bonifaz (1698-1774) *1749
* Kardinal Buenaventura Córdoba Espinosa de la Cerda (1724-1777) *1761
* Kardinal Giuseppe Maria Doria Pamphilj (1753-1816)*1775
* Biskop Louis-Guillaume-Valentin Dubourg (1766-1833) *1815
* Biskop Joseph Rosati (1789-1843) *1824
* Erkebiskop Peter Richard Kenrick (1806-1896) *1841
* Erkebiskop Patrick John Ryan (1831-1911) *1872
* Erkebiskop *Edmond Francis Prendergast* (1843-1918) *1996

## Referanser